აბუკუმის მთები
აბუკუმის მთები (იაპონ. 阿武隈高地) — ქედი იაპონიაში, კუნძულ ჰონსიუს ჩრდილოეთ ნაწილში. ადმინისტრაციულად მოქცეულია მიაგის, ფუკუსიმისა და იბარაკის პრეფექტურების ტერიტორიაზე. ჩრდილოეთიდან სამხრეთისაკენ გადაჭიმულია 170 კმ-ზე, სიგანე 50 კმ, მაქსიმალური სიმაღლე 1193 მ (მთა ოტაკინე). ცალკეული მწვერვალები სოლისებრი მოყვანილობისაა. აგებულია გრანიტებითა და გრანოდიორიტებით, იშვიათად ფიქლებით, ქვიშაქვებითა და კირქვებით. ატმოსფერული ნალექების რაოდენობა 1100–1300 მმ წელიწადში. დამახასიათებელია დამრეცი რელიეფი.